**Ministru kabineta noteikumu projekta**

**“Grozījumi Ministru kabineta 2015. gada 28. jūlija noteikumos Nr. 442**

**“Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2015. gada 28. jūlija noteikumos Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām ir izstrādāts, lai noteiktu papildu nosacījumus, kas ir jāievēro valsts un pašvaldību institūcijām, kritiskās infrastruktūras īpašniekiem vai tiesiskajiem valdītājiem un pamatpakalpojuma sniedzējiem un digitālā pakalpojuma sniedzējiem, iepērkot informācijas un komunikācijas tehnoloģiju sistēmu produktus un pakalpojumus.  Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2015. gada 28. jūlija noteikumos Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”” (turpmāk – projekts) sagatavots pēc Aizsardzības ministrijas iniciatīvas, ņemot vērā 2019. gada 24. jūlija Nacionālās informācijas tehnoloģiju drošības padomes sēdē nolemto – nepieciešamās papildu prasības informācijas un komunikācijas tehnoloģiju (turpmāk – IKT) produktu un pakalpojumu iepirkumiem ietvert Ministru kabineta 2015. gada 28. jūlija noteikumos Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – MK noteikumi Nr. 442). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik valsts un pašvaldību institūcijām, uzsākot IKT produktu un pakalpojumu iepirkuma procedūru, jāņem vērā Publisko iepirkumu likuma prasības vai IKT produktu un pakalpojumu iepirkumiem, kuri saistīti ar aizsardzības nozari, – Aizsardzības un drošības jomas iepirkumu likumā noteiktās prasības.  Šie likumi nosaka vispārīgās prasības veicamajiem publiskajiem iepirkumiem, lai nodrošinātu to atklātumu, piegādātāju brīvu konkurenci, vienlīdzīgu un taisnīgu attieksmi pret tiem, kā arī to, ka pasūtītāja līdzekļi tiek efektīvi izmantoti. Tomēr savas specifikas un augsto drošības risku dēļ IKT ir nepieciešams noteikt detalizētas prasības IKT produktu un pakalpojumu iepirkšanai, lai nodrošinātu pēc iespējas augstāku drošības līmeni. Šīs prasības pašlaik ir ietvertas vairākos normatīvajos aktos.  Galvenais kiberdrošības jomu regulējošais tiesību akts ir Informācijas tehnoloģiju drošības likums (turpmāk – IT drošības likums). Tā mērķis ir uzlabot informācijas tehnoloģiju drošību, nosakot svarīgākās prasības, kas garantē tādu pakalpojumu saņemšanu, kuru sniegšanai tiek izmantotas šīs tehnoloģijas. Likuma normas par drošības prasībām ir jāpiemēro ne tikai valsts un pašvaldību institūcijām, bet arī informācijas tehnoloģiju kritiskās infrastruktūras īpašniekiem vai tiesiskajiem valdītājiem, kā arī pamatpakalpojuma un digitālā pakalpojuma sniedzējiem.  MK noteikumi Nr. 442 ir izdoti saskaņā ar IT drošības likuma 8. panta piekto un sesto daļu un [Valsts informācijas sistēmu likuma](https://likumi.lv/ta/id/62324-valsts-informacijas-sistemu-likums) [4. panta](https://likumi.lv/ta/id/62324-valsts-informacijas-sistemu-likums#p4) otro daļu. Tie nosaka vienotus standartus valsts un pašvaldību institūcijām, informācijas tehnoloģiju kritiskās infrastruktūras īpašniekiem un tiesiskajiem valdītājiem, kā arī privāto tiesību juridiskajām personām, kas ir pamatpakalpojuma sniedzēji un digitālā pakalpojuma sniedzēji, IKT drošības jomā, lai nodrošinātu vienādi augstu drošības līmeni visās valsts un pašvaldību institūciju IKT sistēmās.  Noteikumos ir iekļautas arī atsevišķas prasības publiskajiem iepirkumiem un iepirkumu līgumiem, īpaši pievēršoties prasībām, kuras jāievēro attiecībā uz paaugstinātas drošības informācijas sistēmām. Piemēram, valsts un pašvaldību institūcijām, pasūtot ārējās drošības pārbaudi paaugstinātas drošības sistēmai, obligāta prasība ir, ka uzņēmums, kurš veic auditu, ir reģistrēts Eiropas Savienības (turpmāk – ES), Ziemeļatlantijas Līguma organizācijas (turpmāk – NATO) vai Eiropas Ekonomikas zonas (turpmāk – EEZ) dalībvalstī.  Tomēr pašreizējā MK noteikumu Nr. 442 redakcija vairs nespēj pilnībā nodrošināt un garantēt to, ka valsts un pašvaldību institūcijas iegādājas pietiekami drošus produktus un pakalpojumus. Tas lielā mērā saistīts ar faktu, ka pēdējo gadu laikā pasaules valstu politiskajā dienaskārtībā ir nonākuši vairāki būtiski ar IKT drošību saistīti jautājumi, tajā skaitā tirgū esošo ražotāju piedāvāto IKT ierīču un programmatūru lietošanas iespējamie draudi ne tikai institūciju iekšējām IKT sistēmām, bet arī valstu drošībai.  Šie notikumi pierāda to, ka ar IKT saistītie drošības riski pieaug, kā arī tie kļūst sarežģītāki un grūtāk atpazīstami. Tādēļ aizvien aktuālāks kļūst jautājums par valsts un pašvaldību institūciju spējām nodrošināt savā pārziņā esošo IKT drošību, tajā skaitā, uzsākot iepirkuma procedūru, nodrošināt pēc iespējas detalizētāku un precīzāku iepirkuma procedūras dokumentāciju un līgumu sastādīšanu, lai pretendenti un to piedāvātie produkti atbilstu drošības prasībām un radītu iespējami mazāku apdraudējumu, tā savlaicīgi novēršot iespējami vairāk potenciālo risku, kas varētu negatīvi ietekmēt IKT drošību.  Pašreizējais tiesiskais regulējums jau ietver būtiskas prasības, kuru ievērošana spēj nodrošināt institūciju IKT drošību augstā līmenī. Tomēr IKT joma attīstās ļoti strauji un, ņemot vērā jau minēto drošības risku pieaugumu, ir nepieciešamas papildu prasības, kuras valsts un pašvaldību institūcijām būtu jāņem vērā, lai izvērtētu IKT iepirkumu pretendentus, tajā skaitā – sniedzot priekšroku ne tikai finansiāli visizdevīgākajam piedāvājumam, bet tam, kurš spēj pierādīt visaugstākās drošības prasības.  Tāpēc grozījumi MK noteikumos Nr. 442 paredz**:**   1. Prasību valsts un pašvaldību institūcijām datus (formalizētā veidā attēlota tekstuāla, skaitliska, grafiska, video un audioinformācija, kuru lietotājs vai datu apstrādes ierīces var interpretēt, apstrādāt vai pārsūtīt (<http://termini.lza.lv/term.php?term=dati&list=dati&lang=LV>)) glabāt ES vai EEZ dalībvalstī, kā arī interneta datu plūsmu virzīt ES un EEZ teritorijas ietvaros, ja datu apmaiņa notiek šajā teritorijā. Šī prasība nodrošinās stingrākas prasības dažādu ierobežotas pieejamības datu privātumam, t. sk. fizisko personu datiem, kā arī ierobežos iespēju pārtvert un nesankcionēti izmantot informāciju. 2. Prasību valsts un pašvaldību institūcijas vadītājam noteikt atbildīgo personu, kura uzrauga sistēmu izstrādi, ieviešanu un uzturēšanas pakalpojuma līguma izpildi. Atbildīgās personas pienākumu izpildi var īstenot IT drošības likuma 8. panta otrajā daļā minētā persona vai arī cita institūcijas vadītāja noteikta persona. Atbildīgās personas noteikšana līguma izpildes uzraudzībai izriet no labas pārvaldības prakses informācijas tehnoloģiju pārvaldībā. Papildu uzraudzība garantēs atbilstošu līgumā noteikto prasību izpildi. 3. Papildu prasības institūcijai, ja tā slēdz ārpakalpojuma līgumu sistēmas uzturēšanai. Piemēram, līgumā ir jānosaka, ka ārpakalpojuma sniedzējam ir nekavējoties jāziņo par drošības incidentu, kā arī pienākums informēt par piesaistītu apakšuzņēmēju. Lai izvairītos no potenciālajiem riskiem, līgumā jānosaka normatīvajos aktos noteiktās un citas institūcijas vadītāja identificētās sistēmai veicamās drošības pārbaudes, tāpat jānosaka piekļuves prasības datiem un to uzglabāšanai un pienākumu piegādātājam tā rīcībā nonākušos datus dzēst pēc līguma termiņa beigām. Papildu prasības slēdzot ārpakalpojuma līgumu nodrošinās, ka pasūtītājs jau laikus ir informēts par riskiem, kas saistīti ar IKT produktu un pakalpojuma drošību. Ņemot vērā, ka uzturēšanā esošajās informācijas sistēmās var būt ierobežotas pieejamības, fizisko personu dati un cita būtiska informācija, ir nepieciešams definēt piekļuves prasības datiem, kurus satur informācijas sistēmas. Datiem, kas ir nonākuši pakalpojumu sniedzēja, tostarp izpildītāja, rīcībā vai atrodas uz to īpašumā vai valdījumā esošiem informācijas nesējiem, pēc līgumattiecību beigām ir jāparedz dzēšana; ja līgums tiek turpināts līdzvērtīgā būtībā, dati netiek dzēsti līdz līguma darbības beigām. 4. Prasības valsts un pašvaldību institūcijām, iegādāties pamata drošības sistēmām tādas kritiskās komponentes kā maršrutētājus, komutatorus, ārējos ugunsmūrus, ielaušanās atklāšanas sistēmas, pretielaušanās sistēmas, antivīrusu programmatūru, kā arī pakalpojumus, programmatūru vai iekārtas, kas nodrošina institūcijai aizsardzības un uzraudzības funkcijas.   Attiecībā uz minētajām pamata drošības sistēmu IKT komponentēm valsts un pašvaldību institūcijām ir jāievēro prasības, kas noteiktas 36.1 punktā. Tas paredz, ka līgumu par pakalpojumu, programmatūru vai iekārtu iegādi atļauts slēgt tikai ar juridisku personu, kas ir reģistrēta NATO, ES vai EEZ dalībvalstī, un ka šīs juridiskās personas patiesā labuma guvējs (Noziedzīgi iegūtu līdzekļu legalizācijas un terorisma, un proliferācijas finansēšanas novēršanas likuma izpratnē) ir NATO, ES, EEZ valsts pilsonis vai Latvijas Republikas nepilsonis vai fiziska persona, kas ir Latvijas Republikas valstspiederīgais, NATO, ES vai EEZ valsts pilsonis. Noteiktais ierobežojums, tāpat kā prasības 36 un 36.1 punktā, ir saistīts ar valsts drošību, lai nodrošinātu valsts un pašvaldību institūciju sniegto pakalpojumu nepārtrauktību un integritāti, mazinātu riskus valstij svarīgas informācijas nokļūšanai trešo personu.  **Attiecībā uz paaugstinātas drošības sistēmām projekts paredz papildināt MK noteikumus Nr. 442, nosakot papildu prasības** **institūcijām**, kuras slēdz ārpakalpojuma līgumu un līgumu par pakalpojumu, programmatūru vai iekārtu iegādi – identificēt uzņēmuma, ar kuru plānots slēgt līgumu, patiesā labuma guvēju, lai tas ir ES, NATO vai EEZ dalībvalstu pilsonis vai Latvijas nepilsonis, kā arī programmatūru vai iekārtu ražotāju, lai juridiskā persona ir reģistrēta NATO, ES vai EEZ dalībvalstī, vai fiziska persona ir Latvijas Republikas valstspiederīgais, NATO, ES vai EEZ valsts pilsonis. Līgums būs jāizbeidz, ja tā izpildes laikā jaunais patiesā labuma guvējs neatbildīs noteikumos noteiktām prasībām un kompetentā valsts drošības iestāde nebūs saskaņojusi līguma turpināšanu.  Ņemot vērā, ka drošības prasībām atbilstošus IKT produktus var piedāvāt arī juridiskas un fiziskas personas no valstīm ārpus ES, NATO un EEZ teritorijas, projektā ir iekļauts punkts par izņēmumiem līgumu slēgšanā, ja ir saņemts kompetentās valsts drošības iestādes saskaņojums. Tas ir, kompetentā valsts drošības iestāde ir izvērtējusi konkrēto iepirkuma gadījumu un iespējamos drošības riskus un piekritusi, ka ir pietiekami droši slēgt iepirkumu ar konkrēto juridisko vai fizisko personu.  **Citi grozījumi:**   1. MK noteikumu Nr. 442 10. punkts pašlaik nosaka, ka visus dokumentus, kuri minēti noteikumu 8. pantā, ir jāapstiprina institūcijas vadītājam. Jaunā 10. punkta redakcija paredz, ka institūcijas vadītājam ir obligāti jāapstiprina sistēmas drošības politika (8.1. apakšpunkts), bet pārējos dokumentus (8.2.–8.5. apakšpunkts), piemēram, sistēmas darbības atjaunošanas plānu vai sistēmas drošības riska pārvaldības plānu, drīkstēs apstiprināt institūcijas vadītājs vai tā pilnvarota persona. Šie dokumenti atšķirībā no sistēmas drošības politikas jau ir ar tehniskām un detalizētākām informācijas sistēmas drošības prasībām, un tos praksē bieži vien apstiprina par informācijas tehnoloģiju drošību atbildīgā persona institūcijā. Tādēļ grozījumi paredz, ka šos dokumentus drīkstēs apstiprināt arī institūcijas vadītāja pilnvarota persona, piemēram, persona, kura pārvalda institūcijas IKT drošības jautājumus. 2. MK noteikumu Nr. 442 15.2. apakšpunktā vārdi “tehniskiem līdzekļiem” aizstāti ar vārdiem “kontroles mehānismiem”. Grozījumi izdarīti, lai minētās drošības prasības padarītu proceduāri vieglāk ieviešamas un novērstu pretrunas sistēmām, kur sistēmkontu kontrole un uzraudzība tiek īstenota ar procedūru/auditu un/vai regulāru pārbaužu palīdzību. Ar vārdiem “kontroles mehānismi” saprot visa veida tehniskās un netehniskās kontroles, kas novērš iespēju sistēmas lietotājiem (izņemot pilnvarotus lietotājus) neautorizēti izmantot sistēmkontus. 3. No MK noteikumu Nr. 442 15.12. apakšpunkta tiek svītrots vārds “visiem”, lai novērstu pretrunu starp 15.12. apakšpunkta pirmo teikumu, kurā ir noteikts, ka sistēmai ir jābūt uzliktiem visiem pieejamajiem atjauninājumiem, un otro teikumu, kurš nosaka, ka ir jāizvērtē atjauninājumu nepieciešamība jeb, citiem vārdiem sakot, tomēr nedrīkst uzstādīt pilnīgi visus pieejamos programmatūras atjauninājumus, jo var būt situācijas, kad atjauninājums nevis novērš informācijas sistēmas nepilnības, bet rada jaunus riskus. 4. Noteikumi papildināti ar papildu prasībām, kuras jāievēro institūcijām, izstrādājot drošības politiku. Noteikumi tiek papildināti ar 15.15. un 15.16. apakšpunktiem, kuri nosaka papildu prasības elektronisko adrešu sistēmām. Turpmāk kā obligāta prasība institūcijām būs jānodrošina, ka saņemtie elektroniskie ziņojumi tiek apstrādāti vismaz atbilstoši DMARC (*Domain-based Message Authentication, Reporting and Conformance*) protokola prasībām. DMARC protokols ir izstrādāts, lai nodrošinātu e-pastu autentifikāciju un primāri izvairītos no e-pastiem, kuru sūtītājam ir izveidota viltus identitāte (t.s. *e-mail spoofing*), tā mazinot mēstuļu un pikšķerēšanas uzbrukumu risku. Tāpat tiek noteikts, ka institūcija, kas ir e-pasta domēna īpašnieks, publicē DMARC protokolam atbilstošu ierakstu savā domēna vārdu sistēmā (DNS), norādot striktu atteikuma politiku (p=reject), ievieš procedūru DMARC ziņojumu saņemšanai un to analīzei. Šī prasība ir nepieciešama DMARC implementēšanai. 5. Projekts papildināts arī ar 15.17. apakšpunktu, kurš nosaka, ka institūcijai, izstrādājot informācijas sistēmu drošības politiku, ir jāparedz prasība veidot un atjaunot informācijas sistēmās esošo datu rezerves kopijas. Veidot datu rezerves kopijas ir būtiski, lai situācijā, kad tomēr ir noticis drošības incidents, kura rezultātā ir nozaudēti dati, tos ir iespējams atgūt. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Ārlietu ministrija, Ekonomikas ministrija, Finanšu ministrija, Iekšlietu ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Vides aizsardzības un reģionālās attīstības ministrija, Veselības ministrija, Zemkopības ministrija, Valsts kanceleja, CERT.LV, Iepirkumu uzraudzības birojs, Valsts kase, VAS “Latvijas Valsts radio un televīzijas centrs”, Tiesu namu aģentūra, Latvijas Banka, Valsts reģionālās attīstības aģentūra. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ietekmēs:   1. valsts un pašvaldību institūcijas, bet atsevišķas tā prasības – arī informācijas tehnoloģiju kritiskās infrastruktūras īpašniekus un tiesiskos valdītājus, kā arī privāto tiesību juridiskās personas, kas ir pamatpakalpojuma sniedzēji un digitālā pakalpojuma sniedzēji un kurām, uzsākot publiskā iepirkuma procedūru par IKT produktu vai pakalpojumu iepirkšanu, būs iepirkuma specifikācijā un līgumā jāietver noteikumos izvirzītās prasības un jāvērtē pretendentu atbilstība tām; 2. publisko iepirkumu pretendentus jeb IKT produktu un pakalpojumu sniedzējus, kuriem ir jāatbilst MK noteikumos Nr. 442 minētajām prasībām, lai pretendētu uz iepirkuma līguma slēgšanu par savu piedāvāto produktu vai pakalpojumu. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertās prasības palielinās to IKT uzņēmumu izdevumus un pienākumus, kuru produkti un pakalpojumu neatbildīs projektā minētajām prasībām, bet kuri vēlēsies savu produkciju un pakalpojumus sniegt valsts un pašvaldību institūcijām un virzīs savu uzņēmumu kā pretendentu ar IKT saistītā publiskajā iepirkumā. Uzņēmumiem attiecīgi vajadzēs ieviest un nodrošināt augstākas drošības prasības saviem produktiem un pakalpojumiem, un tas var papildus prasīt kā finanšu, tā cilvēkresursus.  Administratīvais slogs nemainās. Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projektam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Paredzams, ka izmaksas veidos sistēmu pielāgošana drošības prasībām, bet, tā kā drošības prasības ir minimālas un atbilst informācijas un komunikācijas tehnoloģiju pārvaldības labajai praksei, projektā paredzēto pienākumu izpilde neradīs būtiskas izmaiņas un izmaksas. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. gads | | 2022. gads | | 2023. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Līdz ar DMARC protokola risinājuma ieviešanu, atsevišķām valsts un pašvaldību institūcijām var rasties papildu izdevumi attiecībā pret DMARC ziņojumu apstrādi. Detalizētu izdevumu aprēķinu nav iespējams veikt, jo vai un kādi izdevumi būs, ir atkarīgs no daudziem faktoriem:   * no valsts un pašvaldību iestāžu, kā arī pamatpakalpojumu un digitālo pakalpojumu sniedzēju IT infrastruktūras arhitektūras, piemēram, tā vai e-pasta sistēmas funkcionalitāti uztur pati iestāde vai arī tas ir nodots ārpakalpojumā; * vai un kādi ir jau šobrīd esošie risinājumi; * institūcijā saņemto e-pastu skaita (mēnesī), kas var ievērojami variēt, attiecīgi arī variējot iespējamām izmaksām uz viena e-pasta ziņojuma nodrošināšanu atbilstoši drošības prasībām; * cik domēnus lieto institūcija un cik no tiem ir pievienots e-pasta pakalpojums; * vai institūcija e-pasta uzturēšanai izmanto ārpakalpojumu vai iekšējos resursus. DMARC prasības ir ieviešamas ar ārpakalpojuma sniedzēja starpniecību, ja e-pasta funkcionalitāti nodrošina ārpakalpojuma sniedzējs (papildus ieviešot ziņojuma izvērtēšanas prasības), ja funkcionalitāte tiek nodrošināta ar iestādes iekšējiem resursiem, prasības var ieviest ar atsevišķu programmatūru palīdzību un/vai konfigurējot e-pasta servisu, kā arī ieviešot iekšējās procedūras DMARC ziņojuma izvērtēšanai.   Tāpat šobrīd nav apzināts cik valsts un pašvaldības institūcijas, pamatpakalpojumu un digitālo pakalpojumu sniedzēji jau šobrīd izmanto DMARC protokolu, kādā veidā no IT arhitektūras skatu punkta šis protokols ir ievests vai izmanto ārpakalpojumu e-pastu saziņas apstrādei.  Valsts un pašvaldību institūcijas noteikumos minētās prasības īstenos tām piešķirto līdzekļu ietvaros. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts tiks īstenots esošo cilvēkresursu ietvaros. | | | | | | |
| 8. Cita informācija | Nav. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumu Nr. 970) 13. punktam, lai informētu sabiedrību par projektu un sniegtu iespēju izteikt viedokli, projekts pirms tā iesniegšanas Valsts sekretāru sanāksmē ievietots Aizsardzības ministrijas mājaslapā. Atbilstoši MK noteikumu Nr. 970 14. punktam elektroniski sagatavotais paziņojums par līdzdalības procesu tika iesniegts arī Valsts kancelejai publicēšanai tās tīmekļa vietnē. |
| 2. | Sabiedrības līdzdalība projekta izstrādē | Lai informētu sabiedrību par projektu un sniegtu iespēju izteikt viedokli, projekts pirms tā iesniegšanas Valsts sekretāru sanāksmē, 2020. gada 17. janvārī, tika ievietots Aizsardzības ministrijas tīmekļa vietnes sadaļā “Sabiedrības līdzdalība” (saite: <https://www.mod.gov.lv/sites/mod/files/document/AIMNot_160120_MK442g.pdf>) un Valsts kancelejas tīmekļa vietnē (saite: https://www.mk.gov.lv/content/ministru-kabineta-diskusiju-dokumenti). |
| 3. | Sabiedrības līdzdalības rezultāti | Priekšlikumi noteiktajā laika periodā netika sniegti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts un pašvaldību institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta projekta izpilde neietekmēs pārvaldes funkcijas vai institucionālo struktūru. Jaunu institūciju izveide, esošo institūciju likvidācija vai reorganizācija nav nepieciešama. Projekts tiks īstenots esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

Vīza:

Aizsardzības ministrijas valsts sekretārs J. Garisons

M. Stalte, 67335349

Madara.Stalte@mod.gov.lv